**FaceApp** er en mobilapplikasjon for iOS og Android utviklet av det russiske selskapet Wireless Lab som bruker kunstig nevralt nettverk til å redigere bilder. Applikasjonen ble utgitt for iOS i januar 2017 og for Android i februar 2017. Per våren 2017 hadde applikasjonen rundt 40 millioner brukere. Applikasjonen ble kritisert for å misbruke brukernes personvern i 2019.

Innhold
-------

Applikasjonen kan få brukernes bilder av personer til å se eldre eller yngre ut med ulike filtre. I tillegg kan brukerne skifte kjønn, endre på hårfrisyren og sminke. Man kan både bruke bilder av en selv, kjendiser og andre personer i applikasjonen.

Kritikk
-------

### Utseende

I 2017 kunne brukerne endre på hudfargen og ansiktstrekkene sine for å få et typisk europeisk, indisk, øst-asiatisk og afrikansk utseende, men funksjonen ble fjernet etter kritikk. I tillegg ble applikasjonen kritisert for å gjøre brukernes hud lysere og nesen deres smalere når de brukte «hot»-filteret. Applikasjonen ble blant annet anklaget for å være rasistisk.

### Personvern

Applikasjonen ble kritisert for å misbruke brukernes personvern i 2019. I brukervilkårene til FaceApps står det at de ikke tar eierskap over noe av innholdet man laster opp via applikasjonen. Samtidig står det at brukerne tillater andre å publisere, dele og lagre bilder og annet innhold. Både Datatilsynet og Forbrukertilsynet ønsket å etterforske saken. Ifølge datatilsynet brukes biometri til å bekrefte identiteten på lik linje med fingeravtrykk og mener at applikasjonen kan misbrukes til å stjele brukeres identitet. Datatilsynet mente også at selskapet bak applikasjonen kan bruke bildene til reklamer.

For at de europeiske personvernreglene (GDPR) skal gjelde må applikasjonen rette seg aktivt mot europeiske brukere. GDPR skal beskytte personopplysningene til beboerne innen EU og EØS. Ifølge seniorrådgiveren Tobias Judin i datatilsyn finnes tjenesten på flere europeiske språk som norsk, tysk, polsk, nederlandsk og italiensk og at det derfor kan bryte med GDPR. I USA har FBI blitt bedt om å etterforske applikasjonen. Demokratenes leder i senatet Chuck Schumer utrykket bekymring over at applikasjonen kunne stjele personlige opplysninger og ende opp hos en stormakt. Selskapet svarte på kritikken på nettstedet TechCrunch hvor de har sagt at bildene slettes vanligvis etter 48 timer og at de ikke blir delt med en tredjepart.

Se også
-------

* Cambridge Analystica

Referanser
----------

1. 1 2 3  «FaceApp removes 'Ethnicity Filters' after racism storm». *Mail Online* **(engelsk)**. 10. august 2017. Besøkt 19. juli 2019.
2. 1 2 3  Phoebe Weston. «Forbrukerrådet: FaceApp bryter norsk lov». *Nettavisen*. NTB. Besøkt 19. juli 2019.
3. 1 2 3  Kristine Kjendalen; Mina Rise (19. juli 2019). «Frykter populær app kan misbruke data». *TV 2*. Besøkt 18. juli 2019.
4. ↑  Taylor Ryan (18. juli 2019). «FaceApp Once Had A Blackface, Asian And Indian Filter And Everyone Forgot». *10 daily* **(engelsk)**. Besøkt 19. juli 2019.
5. ↑  Anders Veberg (18. juli 2019). «Har du lest det i liten skrift hos FaceApp? De kan gjøre hva de vil med gamlisbildene dine.». *Aftenposten*. Besøkt 19. juli 2019.
6. ↑  Natasha Lomas (17. juli 2019). «FaceApp responds to privacy concerns». *TechCrunch* **(engelsk)**. Arkivert fra originalen 16. juni 2020. Besøkt 19. juli 2019.

Eksterne lenker
---------------

* Offisielt nettsted Rediger på Wikidata

* (en) FaceApp – kategori av bilder, video eller lyd på Commons Rediger på Wikidata
* FaceApp på Twitter Rediger på Wikidata

* FaceApp på Facebook Rediger på Wikidata
* (en) FaceApp brukervillkår
* (en) FaceApps personvern-policy

|  |  |
| --- | --- |
| Oppslagsverk/autoritetsdata | BBC Things
 |